Når historier om medicintyveri på plejehjem fylder medierne, bliver medarbejderne mistænkeliggjort.

Sådan lyder det fra to nordjyske fællestillidsrepræsentanter i henholdsvis Aalborg og Brønderslev. Meldingen kommer, efter TV2 Østjylland har kortlagt i hvilke kommuner, der forsvinder medicin fra plejehjem. I Nordjylland drejer det sig om Frederikshavn, Brønderslev og Aalborg Kommuner. - Der er så meget mistillid. Både fra pårørende og politikere, siger Pia Pedersen, der er fællestillidsrepræsentant i Aalborg Kommune. Også I Brønderslev Kommune er man ærgerlig over sagen. - Uanset hvad for nogle negative historier, der er, er det aldrig behageligt for personalet, siger fællestillidsrepræsentant indenfor social- og sundhedsområdet i Brønderslev Kommune, Lene Svenningsen. - Sådan nogle historier her skyder jo med spredehagl. Det kan jo bare være et eller andet sørgerligt individ, men det er alle, der bliver ramt hver gang. Kun en sag Fælles for sagerne i Brønderslev og Aalborg er, at man her har valgt at politianmelde den manglende medicin. - Vi havde en sag i 2022. Og det skal jo ses i forhold til, at vi har 36 plejehjem, der dispenserer medicin i omegnen af 3000 gange om dagen. Heldigvis var det kun et tilfælde, men det er stadig et tilfælde for meget, siger Carsten Beck, der er ældre- og sundhedschef i Aalborg Kommune. Ovenpå tilfældene kommer Pia Pedersen med en særlig opfordring til de nordjyske ældrechefer og politikere. - Kom nu ud af busken og få meldt ud, at I tror på jeres medarbejdere og har fuld tillid til dem, siger hun. - Det er kæmpe arbejdspladser med mange ansatte, og man skal altså ikke føle sig mistænkeliggjort. Og netop det er også budskabet fra Carsten Beck. - Det er vigtigt, vi ikke beskylder hele personalegruppen. Hvis man har 50-100 ansatte, er det ikke i orden at mistænke hele personalegruppen, lyder det fra ældrechefen. Der har også været sager om medicinsvind i Frederikshavn Kommune. Her man dog valgt ikke at politianmelde sagen.